Λίγο μετά τις 6 το πρωί της Τρίτης 25 Ιουνίου 2019, ο Γιάννης Αντετοκούνμπο έγραψε (αναμενόμενη) ιστορία. Ο «Greek Freak», που πραγματοποίησε μία εκπληκτική σεζόν με τους Milwaukee Bucks στην κανονική διάρκεια του NBA, έχοντας κατά μέσο όρο 27.7 πόντους, 12.5 ριμπάουντ και 5.9 ασίστ, κατέκτησε την κορυφαία διάκριση της καριέρας του, αφού αναδείχθηκε πολυτιμότερος παίκτης του ΝΒΑ για τη σεζόν που πέρασε (και η ομάδα του ήταν η κορυφαία, στην κανονική διάρκεια του NBA).

Ο Γιάννης ήταν φαβορί μαζί με τους James Harden και Paul George, τους οποίους ξεπέρασε. Μάλιστα, πρόκειται για τον δεύτερο Ευρωπαίο που κατακτά το βραβείο, μετά τον Γερμανό Dirk Nowitzki (το 2007 με τη φανέλα των Dallas Mavericks).

Στην τελετή ανάδειξής του ως τον πολυτιμότερο παίκτη του ΝΒΑ, ο Γιάννης Αντετοκούνμπο όχι μόνο αναφέρθηκε στην Ελλάδα, αλλά φρόντισε να την έχει και πάνω του. Ο Έλληνας φόργουορντ επέλεξε στο σακάκι του κοστουμιού που φόρεσε να έχει ραμμένες μέσα εικόνες από τον Παρθενώνα.

Αναλυτικά όσα δήλωσε ο Γιάννης Αντετοκούνμπο:

«Πρώτα από όλα θέλω να ευχαριστήσω τον Θεό που με ευλόγησε με αυτό το ταλέντο για να βρίσκομαι στη θέση που βρίσκομαι σήμερα.

Θέλω να ευχαριστήσω τον Θεό που με έβαλε σε αυτή τη θέση, όλα αυτά τα κάνω με τη βοήθειά του. Θέλω να ευχαριστήσω την ομάδα μου, πρώτα από όλα τους συμπαίκτες μου. Χρειάζονται περισσότεροι από ένας παίκτες για να κερδίσει 61 παιχνίδια. Όλοι ήταν έτοιμοι να έρθουν στον πόλεμο μαζί μου. Θέλω να ευχαριστήσω το προπονητικό επιτελείο που μας πίεζε καθημερινά και μας δίδαξε αυτά που κάνουν καθημερινά για εμάς.

Θέλω να ευχαριστήσω τους ιδιοκτήτες των Bucks, οι οποίοι πίστεψαν σε εμένα που ήμουν 18 όταν ήμουν στην Ελλάδα. Με εμπιστεύτηκαν. Θέλω να ευχαριστήσω την πόλη του Μιλγουόκι, την Ελλάδα και τους Νιγηριανούς που με στηρίζουν. Τώρα είναι 6 το πρωί στην Ελλάδα και μένουν ξύπνιοι για να με παρακολουθήσουν.

Θέλω να ευχαριστήσω τον πατέρα μου, ο οποίος δεν βρίσκεται κοντά μας. Πριν από δύο χρόνια είχα έναν στόχο, να γίνω ο κορυφαίος του πρωταθλήματιος. Πάντα όταν περνάω στο παρκέ σκέφτομαι τον πατέρα μου, ο οποίος με πίεζε περισσότερο να γίνω καλύτερος και μου έλεγε ότι μόνο έτσι θα τα καταφέρω.

Σας αγαπώ πολύ. Είστε τα πρότυπά μου. Σας ευχαριστώ για όλα όσα κάνατε για εμένα. Θα ήθελα να ευχαριστήσω την εκπληκτική μου μητέρα, τη Βερόνικα. Είναι η ηρωίδα μου. Δεν μπορείς να προβλέψεις το μέλλον σου, αλλά αν δεν έχεις καλό γονιό δεν μπορείς να προβλέψεις το μέλλον σου. Πρόκειται για το στήριγμά μου.

Προφανώς θέλω να ευχαριστήσω τους ατζέντηδές μου, ευχαριστώ που με πιστέψατε σε εμένα και δεν με ενοχλείτε. Αυτό είναι μόνο η αρχή για εμένα.

Στόχος μου είναι να κατακτήσω το πρωτάθλημα. Όπως μου είχε πει ο πατέρας μου, πάντα να θέλεις τα περισσότερα χωρίς να είσαι άπληστος».

Ανακοίνωση με την οποία συνεχάρη τον Γιάννη Αντετοκούνμπο για την κατάκτηση του βραβείου MVP του ΝΒΑ εξέδωσε ο Πανελλήνιος Σύνδεσμος Αμειβομένων Καλαθοσφαιριστών (ΠΣΑΚ).

Ο Πανελλήνιος Σύνδεσμος Αμειβομένων Καλαθοσφαιριστών, συγχαίρει τον Γιάννη Αντετοκούνμπο, για την ανάδειξή του σε πολυτιμότερο παίκτη της κανονικής περιόδου στο ΝΒΑ. Είμαστε υπερήφανοι για τα κατορθώματα του Έλληνα σούπερ σταρ στο κορυφαίο πρωτάθλημα του κόσμου, η σκληρή του δουλειά επιβραβεύθηκε. Η συγκίνησή μας είναι μεγάλη διότι όλοι γνωρίζουμε από που ξεκίνησε αυτό το παιδί και που έχει φθάσει. Γιάννη μην κλαις, το αξίζεις αυτό το βραβείο. Πολλά μπράβο Έλληνα MVP του ΝΒΑ. Μην ξεχάσεις, στην Κίνα θα περάσουμε ωραία με σένα για παρέα. Ένας Έλληνας, MVP στο κορυφαίο πρωτάθλημα του κόσμου! Ένας Έλληνας...

Εκτός από τον Αντετοκούνμπο τα «ελάφια» πανηγυρίζουν για άλλα δύο βραβεία, καθώς ο προπονητής της ομάδας Mike Budenholzer αναδείχθηκε καλύτερος προπονητής του ΝΒΑ ενώ καλύτερος διοικητικός αναδείχθηκε ο general manager της ομάδας, Jon Horst.

Ακολουθήστε τον Παύλο Τουμπέκη στο Instagram.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE